Folding Kirke
Folding Kirke er en sognekirke som ligger lidt ensomt på en banke i Folding, to kilometer syd for Brørup.
Siden middelalderen er kirkegården blevet udvidet mod vest i 1972, men har ellers bevaret sine gamle grænser. Hovedindgangen er en port med ganglåge mod øst, og mod nordøst ligger en graverbolig. Sydvest for kirkegården ligger en materielbygning.
Den nuværende Folding Kirke blev opført i 1897-1898 til erstatning for en middelalderkirke på samme sted.
Den første Folding Kirke var en lille romansk bygning af rå og kløvede kampesten. Den bestod af et skib, et kor med apsis, og et våbenhus fra 1500-tallet.
Folding Kirke, som den står nu, er opført efter tegning af arkitekten Johan Christian Fussing, som to år tidligere også havde stået for den nærliggende Veerst Kirke. Folding Kirke består af et kor og et skib med en tagrytter over vestgavlen, dvs. en lille tårnlignende konstruktion. Kirken i røde mursten er i tidstypisk nyromansk stil og er rigt udsmykket med rundbuefriser langs murene. Korgavlen er udsmykket med en cirkelformet blænding, dvs. en dekorativ murniche, hvori der er muret et malteserkors.
Indvendigt er kirken i dag præget af en restaurering ved arkitekten Alan Havsteen-Mikkelsen i 1978, hvor inventaret blev udsmykket med nye malerier og loftet malet i en karakteristisk rustrød farve.
Størstedelen af kirkens inventar er overført fra den gamle kirke og er i dag præget af kunstneren Sven Havsteen-Mikkelsens arbejde.
Kirkens ældste inventarstykke er den romanske døbefont af granit, som er enkelt udsmykket, bl.a. med svagt markerede hjørneknopper på foden.
Prædikestolen er oprindeligt fra 1634 og er opbygget af fire fag, som er udsmykket med malerier af Sven Havsteen-Mikkelsen fra 1998, som forestiller scener fra Jesu liv.
Altertavlen er samtidig med prædikestolen og er som denne udsmykket med malerier af Sven Havsteen-Mikkelsen. Malerierne er fra 1977 og danner tilsammen motivet ”Kristus stiller stormen”, en fortælling, som kendes fra både Lukas-, Markus- og Matthæus-evangeliet.
Af historiske gravminder kan nævnes en romansk gravsten samt noget usædvanligt et gravsted fra 1756, som er indrettet i en gravhøj fra oldtiden.